贈王錫老
作者：梁安世
朝代：宋

paragraphs: 審齋先生世稀有，曾是金陵一耆舊。
萬卷胸中星斗文，百篇筆下龍蛇走。
淵源更擅麟史長，碑版肯居鰐文後。
倚馬常摧鏖戰場，脫腕難供掃愁帚。
中州文獻儒一門，異縣萍蓬家百口。
恨極黄楊厄閏年，閒却玉堂揮翰手。
夜光乾沒世稱屈，遠枳卑栖價低售。
漂摇何地著此翁，忘憂夜醉長沙酒。
豈無厚祿故人來，爲辦草堂留野叟。
嗟余亦是可憐人，慚愧阿戎驚白首。
一燈續得審齋光，多少達人爲裔胄。
睠予憔悴五峰下，頻寄篇來復相壽。
年來事事淋過灰，尚有詩情閒情竇。
有時信筆不自置，憶起居家呂窠臼。
審齋樂府似花間，何必老夫疥篇右。